作者:白居易
標題:洛陽有愚叟
內容:洛陽有愚叟，白黑無分別。浪跡雖似狂，謀身亦不拙。點檢盤中飯，非精亦非糲。點檢身上衣，無餘亦無闕。天時方得所，不寒複不熱。體氣正調和，不饑仍不渴。閑將酒壺出，醉向人家歇。野食或烹鮮，寓眠多擁褐。抱琴榮啟樂，荷鍤劉伶達。放眼看青山，任頭生白髮。不知天地內，更得幾年活。從此到終身，盡為閑日月。